Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Miren Aranoa Astigarraga andreak egindako galderaren erantzuna, Foru Diputazioak emana, landa eremuko eskola sustatzeari buruzkoa. Galdera 2019ko irilaren 20ko 15. Nafarroako Parlamentuko Aldizkari Ofizialean argitaratu zen.

Iruñean, 2019ko urriaren 8an

Lehendakaria: Unai Hualde Iglesias

ERANTZUNA

EH Bildu Nafarroa talde parlamentarioari atxikitako foru parlamentari Miren Aranoa Astigarraga andreak 10-19/PES-00075 galdera egin du, idatziz erantzutekoa. Horri buruz, Hezkuntzako kontseilariak jakitera ematen dio 2019-2023 Legegintzaldirako Programa Akordioak, “3.1 Ezagutza, hezkuntza eta aukera-berdintasuna” programa-blokearen 21. puntuan, honako hau jaso zuela:

“Landa-inguruetako eskolei laguntzeko Lurralde Lankidetza Plan espezifikoa. Landa-inguruko eskolei eustea herrietan. Landa-inguruko eskolak instituzionalizatzea eskola-eredu gisa, etengabe kontuan izanik haien antolakuntza eta funtzionamendua, lantaldeak, lan-baldintzak, lan-osagarriak, baliabideak, instalazioak, bitartekoak eta ikasketa-materialak. Eredu malgua eta lankidetzan oinarritua izanen da, antolakuntza- eta metodologia-arloak berritzeari dagokionez hobekuntzak ekarriko dituena eta irakasleen egonkortasuna bermatuko duena; halaber, landa-inguruko eskolen arteko koordinazioa garatuko du. Lurralde Lankidetza Plan horrek bat eginen du lurralde-kohesiorako planekin, tartean direla, besteak beste, Pirinioetako Ponentziatik eratorritakoak. Helburua izanen da Landa Inguruko Eskola indartzea, irakasleen lan-baldintzak eta ikastetxeen antolakuntza hobetuko direla bermatzeko”.

Une hauetan, ez da inongo neurri zehatzik ezarri jada hasita dagoen 2019/2020 ikasturterako.

Hezkuntza Departamentuak, 0-3 urteko Haurren eta Landa Eskolen Atalaren zuzeneko kudeaketaren bitartez, parte-hartzerako lantalde ireki bat eratuko du, zeinak egungo egoerari buruzko diagnostiko zehatza egin eta 2020/2021 ikasturterako hobekuntza-plana proposatuko baitu.

Bistan da landa eskolen sustapenean eta hobekuntzan eragiten duten neurriek behar den aurrekontu-estaldura eduki beharko dutela, aplikatuko badira.

Iruñean, 2019ko urriaren 8an

Hezkuntzako kontseilaria: Carlos Gimeno Gurpegui